ออมสินจัดเต็มหาเงินปล่อยกู้ เกื้อหนุนรัฐบาล
ออมสินเร่งดูดสภาพคล่องมาปล่อยกู้ภาครัฐทั้งลงทุนระบบราง ระบบน้ำ ตั้งเป้าหลักแสนล้านบาท
26 มี.ค. 2556

ออมสินเร่งดูดสภาพคล่องมาปล่อยกู้ภาครัฐทั้งลงทุนระบบราง ระบบน้ำ ตั้งเป้าหลักแสนล้านบาท
นายวรวิทย์ ชัยลิมปมนตรี ผู้อำนวยการธนาคารออมสิน เปิดเผยว่า ปีนี้ธนาคารตั้งเป้าระดมเงินฝากไว้ 1.7 แสนล้านบาท จากยอดเงินฝากคงค้างทั้งสิ้นกว่า 1.6 ล้านล้านบาท เพื่อรองรับการปล่อยสินเชื่อใหม่กว่า 1.6 แสนล้านบาท หรือขยายตัว 8.5% จากสินเชื่อคงค้าง 1.7 ล้านล้านบาท 
นายวรวิทย์ คาดว่า ทั้งปีจะมียอดสินเชื่อหมุนเวียน 3 แสนล้านบาท ในจำนวนนี้ได้ตั้งเป้าปล่อยสินเชื่อภาครัฐไว้ 30% หรือประมาณ 8-9 หมื่นล้านบาท และพร้อมจะปล่อยกู้ให้ได้มากกว่า 1 แสนล้านบาท โดยในไตรมาสแรกได้ปล่อยสินเชื่อให้กับภาครัฐแล้ว 23 หมื่นล้านบาท ผ่านการประมูลพันธบัตรเงินกู้โครงการบริหารจัดการน้ำวงเงิน 3.5 แสนล้านบาทนั้น ที่กระทรวงการคลังเปิดประมูลวงเงินกู้ก้อนแรกไปแล้ว 3 หมื่นล้านบาท ปรากฏว่าธนาคารออมสินประมูลได้ 1.6 หมื่นล้านบาท โดยจะมีการเปิดประมูลทั้งหมด 11 ครั้ง ซึ่งการประมูลจะต้องดูในเรื่องเงินทุนกับผลตอบแทน
สำหรับแผนการปล่อยกู้ในโครงสร้างพื้นฐาน 2 ล้านล้านบาทนั้น ยังไม่สามารถสรุปรายละเอียดได้ เพราะแผนการใช้เงินยังไม่ชัดเจน โดยในปีนี้คาดว่าจะมีการกู้เงินในจำนวนที่ไม่มากนัก และจะเริ่มเห็นความชัดเจนในปี 2557 ซึ่งการปล่อยสินเชื่อจะเป็นลักษณะทยอยปล่อยตามความคืบหน้าของโครงการ ไม่ได้ปล่อยแบบครั้งเดียว 
ดังนั้น จึงมั่นใจว่าสภาพคล่องของธนาคารมีเพียงพอรองรับโครงการภาครัฐอย่างแน่นอน โดยปัจจุบันธนาคารมีสภาพคล่องส่วนเกินอยู่ 1 แสนล้านบาท
“ธนาคารจะเข้าสนับสนุนเงินลงทุนสำหรับการลงทุนโครงสร้างพื้นฐาน เช่น ระบบราง ลงทุนระบบน้ำ เพราะถือว่าไม่มีความเสี่ยง แม้ว่าจะได้ผลตอบแทนที่ไม่มากนัก เฉลี่ยแค่ 3% แต่ถือเป็นการทำประโยชน์ให้กับประเทศในการลงทุน และในช่วงที่ผ่านมาธนาคารได้ปล่อยกู้ให้ ธ.ก.ส.ในโครงการรับจำนำข้าวแล้วกว่า 1 แสนล้านบาท” นายวรวิทย์ กล่าว 
นายวรวิทย์ กล่าวว่า ธนาคารได้ออกสลากออมสินพิเศษ 3 ปี ในวาระครบรอบ 100 ปี ตั้งเป้าหมายระดมเงินฝาก 5 หมื่นล้านบาท นอกจากนี้ยังออกเงินฝากเผื่อเรียกพิเศษ 100+1 เงินฝากเผื่อเรียกพิเศษเกษียณสุขสันต์ และเงินฝากแบบประกันชีวิต GSB Life อีก 2 รูปแบบ คือ ออมสินเกษียณเพิ่มทรัพย์ 10/1 ออมสินเกษียณเพิ่มทรัพย์ 6/1 โดยตั้งเป้าว่า จะมีเงินฝากไม่น้อยกว่า 6 หมื่นล้านบาท 
สำหรับสลากออมสินพิเศษ 3 ปี เปิดรับฝากตั้งแต่วันที่ 25 มี.ค.-30 ก.ย. 2556 โดยจะรับฝากหน่วยละ 50 บาท มีสิทธิลุ้นรับรางวัลทองคำ จำนวน 544 รางวัล น้ำหนักรวม 1,200 บาท คิดเป็นมูลค่ากว่า 28 ล้านบาท แบ่งเป็น รางวัลที่ 1 ทองคำหนัก 100 บาท จำนวน 1 รางวัล, รางวัลที่ 2 ทองคำหนัก 50 บาท 3 รางวัล ฯลฯ เริ่มจับรางวัลในวันที่ 16 พ.ค.นี้